**Méhészekkel, méhek vándoroltatásával kapcsolatos ügyek**

**1. Ügyleírás:**

**Az újonnan kezdett méhészkedést (méhtartást)** a tevékenység megkezdésétől számított nyolc napon belül kell bejelenteni a méhek tartási helye szerint illetékes települési önkormányzat, fővárosban a kerületi önkormányzat jegyzőjénél, aki a méhészt nyilvántartásba veszi. Ha a méhek állandó tartási helye nem a méhész lakóhelyével összefüggő területen (udvarban, kertben stb.) van, a méhész köteles a méhek tartási helyén egy legalább 40×30 cm nagyságú táblán a nevét, a méhészet tenyészetkódját és a telefonszámát jól látható módon feltüntetni.

**Ha a méhész a méhészkedést (méhtartást) nem kívánja folytatni**, úgy azt legkésőbb nyolc napon belül bejelenti a méhek tartási helye szerint illetékes települési önkormányzat, fővárosban a kerületi önkormányzat jegyzőjénél, aki a méhészt a nyilvántartásból törli.

A méheket – beleértve az anyát és a fiasítást is – állandó tartási helyükről átköltözés, vándoroltatás vagy elidegenítés esetén hét napnál nem régebbi, a 70/2003. (VI. 27.) FVM rendelet 2. számú melléklet alapján kiállított egészségügyi igazolással szabad kivinni. Az igazolás a kiállítástól számított hét napig, méhek folyamatos vándoroltatása esetén annak egész időtartamára érvényes. Az igazolást – ha jogszabály másképpen nem rendelkezik – az illetékes méhegészségügyi felelős állítja ki.

A méhész az egészségügyi igazolást a vándoroltatás során köteles mindig magánál tartani és ellenőrzés esetén bemutatni. A méhek csak az igazolással szállíthatók, ennek hiányában a szállítást meg kell tiltani.

**A méhek kiszállítását** a kiszállítást megelőző, **beszállítását** annak megtörténtét követő hetvenkettő órán belül be kell jelenteni a települési önkormányzat, fővárosban a kerületi önkormányzat jegyzőjének. Beszállítás esetén a bejelentést a 70/2003. (VI. 27.) FVM rendelet

3. számú melléklete alapján kiállított nyomtatvány ajánlott levélként vagy elektronikus úton történő megküldésével, vagy személyes eljuttatásával kell teljesíteni. A nyomtatvány igazoló szelvényét a települési önkormányzat – a bejelentés módjától függően – a méhésznek elektronikus vagy postai úton megküldi vagy átadja. Kiszállítás esetén a bejelentést a 70/2003. (VI. 27.) FVM rendelet 4. számú melléklete alapján kiállított nyomtatványon kell teljesíteni személyesen, vagy annak ajánlott levélként vagy elektronikus úton történő megküldésével.

Vándoroltatás során a méhek csak olyan helyre telepíthetők, amely nem áll községi zárlat alatt.

A vándoroltatás befejezése után a méhész köteles a hazatelepülését a hatósági állatorvosnál és a jegyzőnél hetvenkettő órán belül bejelenteni.

A települési önkormányzat jegyzője nyilvántartja a méhész nevét és lakóhelyét, a méhcsaládok állandó és legutóbbi tartási helyét, az állatorvosi vagy egészségügyi igazolás számát, keltét és kiállításának helyét, a méhcsaládok számát, az elhelyezésre szolgáló terület pontos megjelölését (dűlő, hrsz. stb.) és a letelepedés idejét.

**2. Az ügyintézéshez szükséges okiratok, dokumentumok, űrlapok:**

-Bejelentő lap - Méhészkedés (méhtartás) bejelentése

-Bejelentő lap – Vándorméhészet bejelentő lap

-Kijelentő lap – Vándorméhészet kijelentő lap

**3. Az eljáró szerv adatai, elérhetősége:**

Hajdúhadházi Polgármesteri Hivatal

4242 Hajdúhadház, Bocskai tér 1. szám

Telefon:  06-52-384-103

Email: titkarsag@hajduhadhaz.hu

Hivatali kapu rövid neve: HADHAZ

KRID azonosító: 208072952

**4.Az eljáró szerv illetékességi területe:** Hajdúhadház város közigazgatási területe

**5. Az ügyintézés helye, ügyfélfogadási idő:**

Hajdúhadházi Polgármesteri Hivatal

4242 Hajdúhadház, Bocskai tér 1. szám

|  |  |
| --- | --- |
| Hétfő | 08:00 - 12:00 |
| Kedd | 08:00 - 12:00 |
| Szerda | 13:00 - 17:30 |
| Csütörtök | nincs ügyfélfogadás |
| Péntek | nincs ügyfélfogadás |

**6. Ügyintézés határideje, a jogorvoslati kérelem benyújtására nyitva álló határidő:**

Méhészeti bejelentő lap esetében az igazoló lap visszaküldése 8 napon belül.

**7. Eljárási illeték, vagy igazgatási szolgáltatási díj:** az eljárás illetékmentes

**8. Kapcsolódó jogszabályok**

- a méhészetről szóló 15/1969 (XI.6.) MÉM rendelet

- 70/2003. (VI. 27.) FVM rendelet a méhállományok védelméről és a mézelő méhek egyes betegségeinek megelőzéséről és leküzdéséről

- 2016. évi CL. törvény az általános közigazgatási rendtartásról

***A hivatkozott jogszabályok elérhetőek a Nemzeti Jogszabálytár oldalán:*** [***https://njt.hu/***](https://njt.hu/)

**9. Kapcsolódó dokumentumok, nyomtatványok:**

- Méhtartás bejelentő lap

- Bejelentő lap méhek vándorlásához

- Kijelentő lap méhek vándorlásához

**A méhek vándoroltatásával kapcsolatos elektronikus űrlap az E-önkormányzat portálon** keresztül (<https://ohp-20.asp.lgov.hu/nyitolap>) Hajdúhadház Város Önkormányzatát kiválasztva is elérhető.